เอกสารแนบ 3

ความรับผิดชอบต่อสังคม และคุณค่าร่วมองค์กร

ในปี 2554 ที่ผ่านมา คณะกรรมการบริษัท ได้แต่งตั้ง คณะกรรมการส่งเสริมคุณค่าร่วม จำนวน 8
คน เพื่อทดแทนชุดเก่าที่ครบวาระ เพื่อมีบทบาทในการสนับสนุน ส่งเสริม การสร้างคุณค่าร่วม
(Share Value) บนแนวทางการรับผิดชอบต่อสังคม ซึ่งหมายรวมทั้งสังคมภายในองค์กร
และภายนอกองค์กร ให้เกิดขึ้นในกลุ่มบริษัทฯ โดยพนักงานมีส่วนร่วมอย่างทั่วถึง
ตลอดจนการปรับปรุงกิจกรรมการมีส่วนร่วมอย่างเป็นระบบ ต่อเนื่อง รวมถึงการประยุกต์กิจกรรม
โครงการ เข้ามาสู่วิถีการปฏิบัติงานและการดำเนินชีวิตได้อย่างกลมกลืนตามคุณค่าร่วมที่ยึดถือร่วมกัน

การดำเนินงานของคณะกรรมการส่งเสริมคุณค่าร่วม ในปี 2554 นี้ มีการแต่งตั้งคณะกรรมการ
อนุกรรมการชุดใหม่ โดยมีคุณปราโมทย์ เตียสุวรรณ์ กรรมการผู้จัดการ (สายผลิต)
เป็นประธานคณะกรรมการ ยังคงไว้ซึ่งนโยบายในการสนับสนุน ส่งเสริม การสร้างคุณค่าร่วม
(Share Value) ให้เกิดขึ้นในกลุ่มบริษัทฯ นั่นก็คือแก่นแท้ของแพรนด้า ซึ่งประกอบไปด้วยดวงใจ 3
ดวงคือ

-   Teamwork (การทำงานเป็นทีม)

  การประสานงาน ร่วมมือ ร่วมใจ
  เสริมสร้างแรงบันดาลใจซึ่งกันและกันให้เกิดการมีส่วนร่วมของพนักงานทุกระดับชั้นเพื่อให้ผลการทำงานไปสู่เป้าหมายของบริษัทฯ

-   Continuous Improvement (การพัฒนาอย่างไม่หยุดยั้ง)

  การสร้างโอกาสและเห็นความสำคัญในการปรับปรุง
  การพัฒนาอย่างต่อเนื่องนำไปสู่สิ่งที่ดีกว่าเสมอ ทั้งในระดับบุคคล หน่วยงาน และบริษัท
  เพื่อให้สอดคล้องกับความต้องการของลูกค้า และสภาพแวดล้อมที่เปลี่ยนแปลงไป

-   Stakeholder Focus (ยึดผู้มีผลประโยชน์ร่วมกันเป็นศูนย์กลาง)

  การให้ความสนใจ ใส่ใจ ยุติธรรม โปร่งใส ในการทำงาน
  โดยยึดผู้มีผลประโยชน์ร่วมกันเป็นศูนย์กลาง ซึ่งได้แก่ กลุ่มต่างๆ คือ ผู้ถือหุ้น พนักงาน ลูกค้า
  คู่ค้า เจ้าหนี้ คู่แข่ง ชุมชน และสังคม

เพื่อตอบสนองแก่นแท้ของแพรนด้าดังกล่าว คณะกรรมการฯ
จึงได้จัดให้มีโครงงานและกิจกรรมการมีส่วนร่วมของพนักงาน ซึ่งในปี 2554
นี้ได้พิจารณาปรับกรอบงานใหม่ แบ่งออกเป็น 10 โครงการมีดังนี้

ภายในองค์กร

-   ศูนย์การเรียนรู้กลุ่มแพรนด้า

[]

มีวัตถุประสงค์เพิ่มพูนพัฒนาทักษะความรู้ความสามารถของผู้บริหาร
พนักงานให้สามารถทำงานได้อย่างมีประสิทธิภาพ มีวิสัยทัศน์ก้าวไกล
ก้าวทันการเปลี่ยนแปลงของโลก โครงการนี้ดำเนินการโดยคณะกรรมการวิชาการ ผลงานที่ผ่านมา
ได้จัดให้มีการอบรมหลักสูตร “พัฒนาการจัดการ” ให้ผู้บริหารระดับผู้จัดการฝ่าย
ผู้ช่วยกรรมการผู้จัดการ จำนวน 35 ท่าน จัดอบรมโดยสถาบันบัณฑิตพัฒนาบริหารศาตร์
ในระหว่างเดือนมกราคมถึงเมษายน และมีแผนงานจะจัดเช่นนี้ในปีต่อๆ ไป

นอกจากนี้มีการจัดอบรมหลักสูตรอื่นๆ ทั้งภายในและภายนอกมากกว่า 120 หลักสูตร
พนักงานทุกระดับได้รับการอบรมอย่างทั่วถึง ด้วยงบประมาณฝึกอบรมมากกว่า 1 ล้านบาท
และการบริการห้องสมุด ยังคงเปิดบริการให้พนักงาน ในปีนี้มีหนังสือใหม่ๆ มากกว่า 1,000 เล่ม
มีพนักงานที่ใช้บริการมากกว่า 400 คนต่อเดือน และได้จัดหาคอมพิวเตอร์ความเร็วสูงมากกว่า 10
เครื่อง ไว้บริการในห้องบริการอินเตอร์เน็ต

-   โครงการสร้างสรรค์นวัตกรรม

[]

เพื่อสนับสนุนให้พนักงานเกิดความคิดในการสร้าง ดัดแปลง เครื่องใช้ เครื่องมือ และกระบวนการ
ให้สามารถเพิ่มผลผลิต ลดต้นทุนในการผลิต ซึ่งในปีนี้มีผลงานส่งเข้าประกวดสูงถึง 44 ผลงาน
และได้นำผลงานที่ได้ขยายผลงานไปสู่บริษัทในเครือทั้งสาขาในไทยและต่างประเทศ

-   สหกรณ์ออมทรัพย์พนักงานในเครือแพรนด้า จิวเวลรี่

[]

สหกรณ์ออมทรัพย์พนักงานในเครือแพรนด้า จิวเวลรี่ ยังคงดำเนินการอย่างต่อเนื่อง
เพื่อสนับสนุนให้พนักงานรู้จักการออมทรัพย์ และสามารถกู้ได้ในอัตราดอกเบี้ยต่ำ
ปัจจุบันมีจำนวนสมาชิก 2,173 ราย มีทุนดำเนินงาน 69 ล้านบาท และในปี 2554 นี้
สหกรณ์ออมทรัพย์ฯ ได้รับการจัดมาตรฐานสหกรณ์จากสำนักส่งเสริมสหกรณ์ พื้นที่ 2 ปี 2554
อยู่ในระดับ “ดีเลิศ”

สหกรณ์ฯ ยังได้มอบทุนการศึกษาให้บุตร-ธิดา พนักงานในเครือ ในระดับประถมศึกษา อาชีวศึกษา
และปริญญาตรี จำนวน 58 ทุน เป็นจำนวนเงิน 79,000 บาท
รวมทั้งลดอัตราดอกเบี้ยให้พนักงานที่กู้เงินจากสหกรณ์ลงอีก 2 % เป็นระยะเวลา 6 เดือน
เพื่อแบ่งเบาภาระจากเหตุการณ์อุทกภัย
และพักชำระหนี้ให้พนักงานที่เดือดร้อนจากอุทกภัยเป็นระยะเวลา 2 เดือน

-   โครงการศูนย์พัฒนาเด็กเล็ก

[]ศูนย์พัฒนาเด็กเล็กได้ดำเนินการอย่างต่อเนื่องมาเป็นปีที่ 23
ทั้งนี้เพื่อลดภาระการเลี้ยงดูบุตรของพนักงาน ปัจจุบันมีเด็กที่ อยู่ในความดูแลประมาณ 80 คน

-   [] โครงการพัฒนาคุณภาพชีวิตพนักงาน

จัดให้มีกิจกรรมออกกำลังกายวันละนิดพิชิตโรค ทุกวันเวลา 15.00 น. กิจกรรมฟิต & เฟิร์ม
(แอโรบิค) ทุกสัปดาห์ จัดให้มีกิจกรรมตลาดนัดคนกันเองเพื่อเป็นการเพิ่มรายได้ให้กับพนักงาน
นอกจากนี้ยัง ส่งเสริมความผูกพันธ์ในครอบครัวโดยการจัดประกวดภาพถ่ายในวันแม่และวันพ่อ

-   โครงการลดค่าใช้จ่ายในการเดินทาง

[]

บริษัทฯ ยังจัดให้มีการช่วยเหลือด้านอื่นๆ เช่น จัดให้มีรถรับ-ส่งพนักงานในช่วงหลังเลิกงาน
และบริการส่งพนักงานหลังเลิกทำงานล่วงเวลา โดยไม่คิดค่าบริการ
นอกจากนี้ยังสนับสนุนให้พนักงานใช้จักรยาน ทั้งเพื่ออกกำลังกาย
และปลูกจิตสำนักการลดภาวะโลกร้อน โดยจัดสถานที่จอดจักรยาน
ตลอดจนสถานที่อาบน้ำเปลี่ยนชุดมีความสะดวกเอื้ออำนวยแก่พนักงานที่ใช้จักรยาน

-   โครงการแก้ไขปัญหาหนี้สินและให้คำปรึกษาด้านกฎหมาย

นอกจากนี้ บริษัทฯ ได้จัดโครงการแก้ไขปัญหาหนี้สินและให้คำปรึกษาด้านกฎหมาย
จากโครงการนี้สามารถช่วยเหลือพนักงานได้จำนวน 317 ราย คิดเป็นเงินจำนวนกว่า 55 ล้านบาท
ทั้งนี้ได้รับการสนับสนุนจากสถาบันการเงินต่างๆ เช่น ธนาคารอิสลาม

-   โครงการ 7 ส และการประหยัดพลังงาน

มีวัตถุประสงค์ด้านการใช้ทรัพยากรตลอดจนพลังงานให้คุ้มค่า ส่งเสริมให้เกิดความปลอดภัย
ป้องกันปัญหาด้านสิ่งแวดล้อม อีกทั้งยังเป็นการพัฒนาด้านความสะอาด เป็นระเบียบเรียบร้อย
ของสถานที่ทำงาน การดำเนินการเริ่มจากการจัดทำมาตรฐาน 7 ส ซึ่งก็คือ สะสาง สะอาด
สะดวก สุขลักษณะ สร้างนิสัย สิ่งแวดล้อม และสวยงาม ได้จัดทำเป็น 2 ระดับ คือ
คู่มือมาตรฐานกลาง และคู่มือมาตรฐานพื้นที่ เผยแพร่ให้กับบางบริษัทในกลุ่มแพรนด้า เช่น
แพรนด้าโคราช แพรนด้าเวียดนาม และจัดให้มีการตรวจประเมินพื้นที่ ทุก 3 เดือน
เป็นกิจกรรมที่ทำให้เกิดแรงกระตุ้นในการตรวจเช็ควินิจฉัยปรับปรุงในทุกพื้นที่มีความเป็นระเบียบเรียบร้อยช่วยป้องกันและลดความสูญเสียในด้านต่างๆ

ด้านการประหยัดพลังงาน ได้มีการจัดตั้งธนาคารขยะรีไซเคิล ทั้งนี้เพื่อลดภาวะโลกร้อน
ดำเนินการโดยการจัดตั้งคณะทำงานเพิ่มเติม ปรับปรุงคู่มือธนาคารขยะรีไซเคิล
จัดทำการประชาสัมพันธ์ธนาคารขยะรีไซเคิลเพิ่มมากขึ้น เพื่อให้พนักงานมีส่วนร่วมเพิ่มมากขึ้นในปี
2554 มีการรับฝาก-ขายวัสดุรีไซเคิลมากกว่า 50,000 กิโลกรัม เป็นมูลค่ามากกว่า 500,000
บาท โดยมียอดขายสูงสุด 3 อันดับ ได้แก่ พลาสติกรวม พลาสติก PET และขวดแก้ว

นอกจากนี้ยังได้มีส่วนร่วมในการทำกิจกรรมสู่สังคมภายนอกองค์กร ได้แก่ การบริจาคกล่องเครื่องดื่ม
UHT มากกว่า 1,500 กิโลกรัม
เพื่อให้ชมรมผู้ผลิตกล่องเครื่องดื่มนำไปผลิตเป็นแผ่นอีโค่บอร์ดใช้สำหรับทำหลังคาเรือช่วยเหลือผู้ประสบภัยต่างๆ
และในช่วงเกิดวิกฤตอุทกภัย ธนาคารขยะฯ
ได้มีส่วนร่วมในการบริจาคขวดเปล่าให้กับหน่วยงานต่างๆ เพื่อใช้สำหรับบรรจุน้ำจุลินทรีย์
แจกผู้ประสบภัย ฯลฯ

ภายนอกองค์กร

-   การศึกษาระบบทวิภาคีและส่งเสริมอาชีพผู้พิการ

[]

ยังคงดำเนินการอย่างต่อเนื่อง เปิดดำเนินการตั้งแต่ปี 2543 มีนักเรียนทั้งหมด 11 รุ่น 706 คน
จบการศึกษาแล้ว 8 รุ่น 513 คนและในปีการศึกษา 2554 กำลังจะจบการศึกษา 31 คน
การศึกษาระบบทวิภาคี ได้ขยายวงกว้างเพื่อให้โอกาสทางการศึกษาไปสู่โรงเรียนทั่วไป
และยังเปิดโอกาสให้กับ บุตร หลาน ญาติ ของพนักงาน และโครงการพี่ฝากน้อง
ของนักเรียนทวิภาคี ให้มีโอกาสเข้ามาเรียนในสาขาเครื่องประดับอัญมณี และในปีการศึกษา 2554
บริษัทได้ลงนามความร่วมมือ (MOU) กับกาญจนาภิเษกวิทยาลัยช่างทองหลวง
ในโครงการพัฒนาบุคลากรด้านเครื่องประดับและอัญมณี สนับสนุนเงินในโครงการ 54 ล้านบาท
ระยะเวลา 7 ปี ให้ทุนการศึกษาในระดับปริญญาตรี สาขาออกแบบเครื่องประดับอัญมณี
กับนักเรียนทวิภาคี บุตรพนักงาน และโรงเรียนในพระบรมราชูปถัมภ์ของพระบาทสมเด็จเจ้าอยู่หัว
ภูมิพลอดุลยเดชฯ (ราชประชานุเคราะห์) และสมเด็จพระเทพรัตนราชสุดาฯ สยามบรมราชกุมารี
(ศึกษาสงเคราะห์) รวมจำนวน 7 รุ่น

นอกจากนี้ บริษัทฯ ยังได้ส่งเสริมการศึกษาให้กับพนักงาน โดยใช้สถานที่ในบริษัท
เปิดการเรียนการสอนระบบเทียบโอน สาขาเครื่องประดับอัญมณี ระดับประกาศนียบัตรวิชาชีพ
(ปวช.) และสาขาการจัดการ ระดับประกาศนียบัตรวิชาชีพชั้นสูง ( ปวส.)
ซึ่งมีพนักงานสมัครเข้าเรียน จำนวน 3 รุ่น รวม 87 คน จบการศึกษาแล้ว 57 คน
และยังได้ส่งเสริมให้มีการแข่งขันด้านนวัตกรรม ในปีนี้มีส่งประกวดสูงถึง 44 ผลงาน
ยังผลให้เพิ่มผลผลิต ประสิทธิภาพในการทำงานอย่างยิ่งยวด

-   ด้านการส่งเสริมอาชีพผู้พิการ

  []บริษัทฯ เปิดโอกาสแก่ผู้พิการเข้ามาร่วมทำงานในบริษัท มากกว่า 30 คน คิดเป็นอัตราส่วน
  60 : 1 ซึ่งสูงกว่าที่ กฎหมาย กำหนดคือ 100 : 1 ซึ่งในปีนี้บริษัทฯ
  ได้รับรางวัลเชิดชูเกียรติ “องค์กรภาคธุรกิจเอกชนส่งเสริมอาชีพคนพิการ”
  จากกระทรวงพัฒนาสังคมและความมั่นคงของมนุษย์

-   แบ่งปันและสานประโยชน์สู่สังคม

บริษัทฯ ได้ให้ความช่วยเหลือพนักงานที่ประสบภัยน้ำท่วม ด้วยการจัดที่พักอาศัยในระหว่างน้ำท่วม
ได้จัดตั้งศูนย์รับบริจาคเงินและสิ่งของ โดยบริษัทฯ ได้จัดสรรเงินจำนวน 374,000 บาท
โดยแบ่งเป็น:-

-   เงินสด จำนวน 325,000 บาท

-   ถุงยังชีพมูลค่า 700 บาท จำนวน 49,000 บาท

ส่วนการช่วยเหลือภายนอก บริษัทฯ
ได้บริจาคเงินช่วยเหลือผู้ประสบภัยน้ำท่วมแก่มูลนิธิสมเด็จพระเทพรัตนราชสุดาฯ สยามบรมราชกุมารี
จำนวน 1 ล้านบาท และบริจาคแก่สมาคมจดทะเบียนไทย เป็นจำนวนเงิน 1 ล้านบาท และนำน้ำดื่ม
200 แพ็ค และปัจจัยอื่นๆ มูลค่า 3,000 บาท ไปช่วยเหลือครู นักเรียนที่ประสบภัยน้ำท่วม ณ
กาญจนาภิเษก วิทยาลัยช่างทองหลวง ศาลายา นครปฐม

นอกจากนี้ บริษัทฯ ยังได้ ส่งพนักงานจิตอาสาเข้าร่วมช่วยเหลือน้ำท่วมยังสถานที่ต่างๆ เช่นร่วมงาน
Big Cleaning Day ณ มหาวิทยาลัย มหาจุฬาลงกรณ์ราชวิทยาลัย
และพนักงานบริษัทร่วมบริจาคโลหิตแก่สภากาชาดไทย 4 ครั้ง เป็นจำนวน 391 ยูนิต ประมาณ
175,950 / ลูกบาศก์เซ็นติเมตร

[]